6.4.2022.
LV
Eiropas Savienības Oficiālais Vēstnesis
C 152/159
1.6.
EESK pauž nožēlu par to, ka Komisija nav analizējusi tiesību aktu paketes “Gatavi mērķrādītājam 55 %” ietekmi ne uz atsevišķām dalībvalstīm, ne uz dažādām nozarēm.
Komiteja uzskata, ka par Sociālā klimata fonda izveidi vajadzēja veikt īpašu ietekmes novērtējumu.
1.7.
EESK atzinīgi vērtē to, ka dalībvalstīm būs jāiesniedz visaptverošs pasākumu un investīciju kopums, kas būs to sociālais klimata plāns, kuru papildinās atjauninātais nacionālais enerģētikas un klimata plāns, kā noteikts Pārvaldības regulā.
EESK aicina dalībvalstu centienos izstrādāt sociālos klimata plānus iesaistīt sociālos partnerus, tirdzniecības palātas, pilsonisko sabiedrību, jauniešu organizācijas, kā arī vietējās un reģionālās pašvaldības.
1.8.
EESK pauž bažas par to, ka izmaksas saistībā ar emisijas kvotu tirdzniecības sistēmas ieviešanu ēku un transporta jomā varētu pārsniegt vēlamos ieguvumus un izraisīt cenu kāpumu, ko nevarētu kontrolēt un kas tādēļ būtu eksistenci apdraudošs.
Tāpēc EESK kopumā kritiski vērtē to, ka Sociālais klimata fonds ir sasaistīts ar emisijas kvotu tirdzniecības sistēmas ieviešanu ēku un transporta jomā, un atzinīgi vērtētu īpašu ES budžeta pozīciju, kas veltīta zaļās pārkārtošanās sociālajai ietekmei.
Svarīgāk būtu censties ES līmenī principā izveidot Sociālo klimata fondu.
1.9.
EESK norāda, ka ir jānodrošina Fonda līdzekļu efektīva izmantošana un jānovērš krāpšana, korupcija un interešu konflikti, kas saistīti ar fonda atbalstītajiem pasākumiem.
1.10.
Runājot par tiesiskumu, EESK atzinīgi vērtē Komisijas ierosinātos pasākumus, ar ko nodrošina iedarbīgu un efektīvu iekšējās kontroles sistēmu, un paziņojumu par nepamatoti izmaksātu vai nepareizi izmantotu summu atgūšanu.
EESK arī vēlas zināt, vai līdzekļu izmaksā tiks piemērota ES procedūra ES līdzekļu samazināšanai gadījumos, kad dalībvalstis pārkāpj tiesiskumu.
1.11.
EESK aicina sniegt sīkākus skaidrojumus par fonda finansējumu.
Priekšlikumā paredzēts, ka finansējums balstīsies uz nepastāvīgu ES emisijas kvotu tirgu.
Tāpēc EESK nesaprot, kāpēc tiek ierosināta fiksēta summa 72,2 miljardu euro apmērā.
Cenu svārstības noteiks to, kāds būs fonda budžets.
Tas cita starpā liecina par to, ka ir vajadzīgs stabilāks finansējums.
EESK ierosina Fondā ieviest daļēju finansiālu elastību atkarībā no faktiskās kvotu cenu attīstības (līdz ar cenu paaugstināšanos piešķīrumu varētu palielināt).
1.12.
Runājot par fonda līdzekļu sadalījumu dalībvalstīm, EESK uzsver, ka oglekļa cenu noteikšanai varētu būt atšķirīga ietekme uz dalībvalstīm un ka tā var būt arī pretrunā jau īstenotiem valstu pasākumiem, kā to savā pamatotajā atzinumā par subsidiaritāti uzsvēris Īrijas parlaments.
1.13.
EESK atzinīgi vērtē tādu pieeju kā dzimumu līdztiesība un visiem vienlīdzīgas iespējas, kā arī šo mērķu integrēšanu, un pauž cerību, ka, izstrādājot un īstenojot valstu plānus, tiks risināti un virzīti arī personām ar invaliditāti nozīmīgie pieejamības jautājumi, lai nodrošinātu, ka neviens netiek atstāts novārtā.
Plānotā oglekļa cena it īpaši skar sievietes, jo vientuļo vecāku vidū viņu īpatsvars ir 85 %.
Viena vecāka ģimenēs bērnu nabadzības risks ir īpaši augsts.
1.14.
EESK ļoti labi apzinās, ka Sociālais klimata fonds ir vidēja termiņa reakcija uz tādu problēmu kā zaļās pārkārtošanās radīto augstāko izmaksu kompensēšana neaizsargātām iedzīvotāju grupām.
Tomēr pašreizējā situācija enerģijas cenu jomā prasa tūlītēju risinājumu.
EESK atzinīgi vērtē Komisijas paziņojumu, kas dalībvalstīm nodrošina rīkkopu, kura dod iespēju novērst pašreizējā dabasgāzes un elektroenerģijas vairumtirdzniecības cenu pieauguma tūlītējo ietekmi un stiprināt noturību pret cenu ievērojamu kāpumu nākotnē.
Valstu īstermiņa pasākumi var būt ārkārtas ienākumu atbalsts mājsaimniecībām, atbalsts uzņēmumiem un mērķtiecīgi nodokļu samazinājumi.
Lai palīdzību varētu saskaņot ar rīkkopu, EESK ierosina paplašināt Sociālā klimata fonda darbības jomu, iekļaujot tajā arī neaizsargātus mazos un vidējos uzņēmumus.
Šāda reakcija ir saderīga ar Sociālā klimata fonda pamatuzdevumu un atbilst attiecīgajiem ES noteikumiem.
1.15.
EESK aicina dalībvalstis atbalstīt bezemisiju un mazemisiju mobilitātes un transporta pakalpojumu izstrādi un sniegšanu par pieņemamu cenu.
EESK uzskata, ka sabiedriskā transporta pakalpojumu nodrošināšana – tiesību aktos paredzēto iespēju robežās – ir ilgtspējīgas un cenas ziņā pieejamas mobilitātes pamats.